Ehdotus NEUVOSTON PÄÄTÖS kansainvälisen oliivineuvoston jäsenneuvostossa esitettävästä Euroopan unionin kannasta, joka koskee uusien jäsenten liittymistä /* COM/2014/0690 final - 2014/0324 (NLE) */





PERUSTELUT 1. EHDOTUKSEN TAUSTA Kansainvälisen oliivineuvoston (IOC) perustamisesta tehdyn oliiviöljyä ja syötäväksi tarkoitettuja oliiveja koskevan vuoden 2005 kansainvälisen sopimuksen, jäljempänä 'sopimus', 40 artiklassa määrätään, että kaikki valtiot voivat liittyä tähän sopimukseen kyseisen organisaation jäsenneuvoston vahvistamin ehdoin. Sopimuksen voimassaolo päättyy 31. joulukuuta 2014, ja päätöksen tekemistä sen jatkamisesta odotetaan ennen kyseistä päivämäärää. Tästä syystä neuvoston päätöksessä 2014/664/EU annetaan komissiolle valtuutus pyytää ja äänestää Euroopan unionin puolesta, että nykyisen sopimuksen voimassaoloa jatketaan yhdellä vuodella. IOC:n jäsenet ovat vuodesta 2013 lähtien neuvotelleet sopimuksen tarkistamisesta. Siinä yhteydessä neuvosto antoi komissiolle 19. marraskuuta 2013 valtuutuksen neuvotella Euroopan unionin puolesta uuden, olennaisilta osin tarkistetun sopimuksen, jossa otetaan huomioon oliivialan taloudellinen, tekninen ja kaupallinen kehitys. Neuvoston antaman neuvotteluvaltuutuksen mukaisesti unioni esitti IOC:lle ehdotuksen tarkistetuksi sopimukseksi. Ehdotus sisältää myös organisaation laajentamista koskevia määräyksiä uusien jäsenten hyväksymiseksi sekä viejä- että tuojamaista, ja osallistumiskiintiöiden (nykyisen sopimuksen 8 artikla) tarkistamista koskevia määräyksiä. IOC:n jäsenneuvosto päättää uusien jäsenten mahdollisesta liittymisestä sopimukseen sopimuksen 40 artiklan (Liittyminen) ja 8 artiklan (Osallistumiskiintiöt) mukaisesti. Meneillään olevissa neuvotteluissa laaditaan uudelleen kyseiset artiklat ja määritellään uudistetun IOC:n puitteet, uudet tavoitteet ja hallintotapa. Näissä olosuhteissa uuden sopimuksen on ensin tultava voimaan ennen kuin IOC voi päättää uusien jäsenten liittymisestä organisaatioon. 2014/0324 (NLE) Ehdotus NEUVOSTON PÄÄTÖS kansainvälisen oliivineuvoston jäsenneuvostossa esitettävästä Euroopan unionin kannasta, joka koskee uusien jäsenten liittymistä EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 207 artiklan yhdessä sen 218 artiklan 9 kohdan kanssa, ottaa huomioon Euroopan komission ehdotuksen, sekä katsoo seuraavaa: (1) Neuvoston päätöksessä 2014/664/EU[1] annettiin komissiolle valtuutus pyytää nykyisen oliiviöljyä ja syötäväksi tarkoitettuja oliiveja koskevan vuoden 2005 sopimuksen[2] voimassaolon jatkamista yhdellä vuodella ja äänestää sen puolesta, koska kyseisen sopimuksen voimassaolo päättyy 31 päivänä joulukuuta 2014. (2) Neuvosto antoi 19 päivänä marraskuuta 2013 komissiolle valtuutuksen käynnistää unionin puolesta neuvottelut uuden oliiviöljyä ja syötäväksi tarkoitettuja oliiveja koskevan kansainvälisen sopimuksen tekemiseksi. Kyseisissä neuvotteluissa on tarkoitus määritellä uudelleen uudistetun kansainvälisen oliivineuvoston tavoitteet, toiminta ja rakenne, jäsenten oikeuksiin ja velvollisuuksiin vaikuttavat säännöt mukaan luettuina. (3) Sen vuoksi tässä tilanteessa ei ole asianmukaista, että nykyinen kansainvälinen oliivineuvosto päättää organisaation uusista jäsenhakemuksista. Tätä kysymystä on tarkasteltava ja siitä on keskusteltava uudessa oliiviöljyä ja syötäväksi tarkoitettuja oliiveja koskevassa kansainvälisessä sopimuksessa vahvistettujen puitteiden mukaisesti, ON HYVÄKSYNYT TÄMÄN PÄÄTÖKSEN: 1 artikla Kansainvälisen oliivineuvoston jäsenneuvostossa esitettävä Euroopan unionin kanta on pyytää, että kaikkia uusia liittymisiä koskevia äänestyksiä lykätään siihen asti kun uusi oliiviöljyä ja syötäväksi tarkoitettuja oliiveja koskeva kansainvälinen sopimus on voimassa. Jos tätä pyyntöä ei noudateta ja jos kansainvälisen oliivineuvoston jäsenneuvostoa pyydetään tekemään päätös uusista liittymisistä, unionin puolesta esitettävä kanta on pidättyä äänestämästä. 2 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja [1] Neuvoston päätös 2014/664/EU, annettu 15 päivänä syyskuuta 2014, kansainvälisen oliivineuvoston jäsenneuvostossa esitettävästä Euroopan unionin kannasta, joka koskee oliiviöljyä ja syötäväksi tarkoitettuja oliiveja koskevan vuoden 2005 kansainvälisen sopimuksen voimassaolon jatkamista (EUVL L 275, 17.9.2014, s. 6). [2] EUVL L 302, 19.11.2005, s. 47.